Smittetallene falder, og det har givet mulighed for at åbne Aalborgs festgade, men du skal fortsat vise coronapas.

Fra på torsdag bliver der igen mulighed for at mødes i Jomfru Ane Gade i Aalborg. De 14 dages ultralokale nedlukning af festgaden udløber torsdag, og den bliver ikke forlænget. De officielle corona-regler gælder dog fortsat i Gaden, og restauratørerne har valgt at fastholde deres eget krav om gyldigt coronapas også ved udendørs servering. Man skal vise gyldigt coronapas ved udeservering fra kl. 18 til lukketid ved midnat, fortæller Kristoffer Hjort Storm, der er PR- og marketingchef i virksomheden Rekom, der ejer en række restaurationer i Jomfru Ane Gade. Den formelle beslutning om genåbningen ligger hos Folketinget, men mandag morgen var der ifølge Aalborgs kommunaldirektør, Christian Roslev, møde med deltagelse af repræsentanter fra restauratørerne i Jomfru Ane Gade, det lokale politi og Aalborg Kommune. Fokus på dette møde var, hvad der kan gøres for at undgå, at der igen opstår behov for at lukke Gaden. Det betyder blandt andet, at testambassadørerne fra Styrelsen for Patientsikkerhed, De Blå Veste, vender tilbage til området, og det andet er restauratørenes eget initiativ med at forlange coronapas ved udendørs servering i tidsrummet fra klokken 18 til lukketid ved midnat. - Det, synes jeg, er et rigtig godt signal fra restauratørerne, siger Christian Roslev. Gaden blev lukket ned 3. juni på grund af for høje smittetal - særligt blandt unge og undersøgelser, der viste, at en stor del af smitten stammede fra Jomfru Ane Gade.